ไฟแนนซ์ทูเดย์
นักสะสมของมีค่าไม่ควรพลาด เหรียญ “พระคลัง ในพระคลังมหาสมบัติ”
29 มี.ค. 2555

นักสะสมของมีค่าไม่ควรพลาด เหรียญ “พระคลัง ในพระคลังมหาสมบัติ” 
ที่กรมธนารักษ์จัดทำขึ้นในโอกาสครบรอบ 80 ปี โดยพระคลัง ใน พระคลังมหาสมบัติ ได้ชื่อว่าเป็นพระคู่บ้านคู่เมืองของประเทศไทย เคียงคู่กับพระสยามเทวาธิราช ที่คนไทยนับถือว่า เป็นพระปกป้องบ้านเมืองแผ่นดิน ส่วนพระคลัง ในพระคลังมหาสมบัติ ถือได้ว่าเป็นพระที่ปกป้องคุ้มครองทรัพย์สินของแผ่นดิน




กรมธนารักษ์ได้จัดทำขึ้นจากทองคำแท้หนักถึง 20 บาท มูลค่าองค์ละ 999,999 บาท ใครไม่ได้ครอบครองน่าเสียดาย เพราะทำจำกัดตามใบสั่งเท่านั้น
...หลังจากที่ วิรุฬ เตชะไพบูลย์ รมช.คลัง กำกับดูแบงก์รัฐ บินไปเคลียร์ใจกับ โสฬส สาครวิศว กรรมการผู้จัดการเอสเอ็มอีแบงก์ ถึงประเทศสวิตเซอร์แลนด์ เมื่อไม่นานที่ผ่านมา ล่าสุดก็บินไปจับเข่าคุยนโยบายของธนาคารอิสลามแห่งประเทศไทย กับ ธีรศักดิ์ สุวรรณยศ ถึงลอนดอนประเทศอังกฤษ
เชื่อว่าการหารือครั้งนี้ ธีรศักดิ์ เคลียร์เรื่องถูกตั้งคณะกรรมการสอบการปล่อยสินเชื่อ ซึ่งหากไม่มีอะไรผิดพลาดผลสอบน่าจะออกมาฉลุยแฮปปี้ แฮปปี้
...เห็นภาพ เลอศักดิ์ จุลเทศ ผู้อำนวยการธนาคารออมสิน ยืนเคียงข้าง ยิ่งลักษณ์ ชินวัตร นายกรัฐมนตรี เป็นประธานเปิดงาน ศิลปาชีพ ประทีปไทย OTOP ก้าวไกลด้วยพระบารมี (เบิกฟ้าอันดามัน) ที่ จ.ภูเก็ต เมื่อครั้งที่รัฐบาลเดินสายประชุม ครม.สัญจร ต้องถือว่านัยทางการเมืองของ เลอศักดิ์ ไม่ธรรมดา จากที่ถูกเลื่อยขาเก้าอี้ กลายเป็นคนที่จ้องเลื่อยขาเก้าอี้เริ่มสั่นคลอนเสียเองแล้ว
...ลือกันหึ่งทำเนียบรัฐบาลว่า กิตติรัตน์ ณ ระนอง รองนายกฯ และ รมว.คลัง กำลังลองกำลัง ดร.ประสาร ไตรรัตน์วรกุล ผู้ว่าการแบงก์ชาติอีกครั้ง หลังจากชนะมายกนึงจากโอนภาระหนี้กองทุนฟื้นฟูฯ ทั้งหมดไปให้แบงก์ชาติรับภาระ ครั้งนี้เลยย่ามใจขอลองกำลังอีกทีเถอะ